Бабруйскі завод біятэхналёгіяў

**«Бабруйскі завод біятэхналёгіяў»** — дзяржаўнае прадпрыемства Беларусі, заснаванае ў траўні 1936 году ў якасьці Бабруйскага гідролізна-сьпіртавога завода.

На 2018 год завод вырабляў: кансэрвант для сіласаваньня «Лаксіл-М», стымулятары росту расьлінаў і расьлінаахоўныя сродкі, прабіётыкі для жывёлаў, антысэптыкі, антыфрызы, шклоабмывальнікі і сродкі ачысткі, сарбэнт «Лінгасорб», паліўныя брыкеты, двухвокіс вугляроду (вадкі і цьвёрды), кармавы бялок і этаноль (дэнатураваны, тэхнічны і рэктыфікаваны з харчовай сыравіны).

## Мінуўшчына
У сьнежні 1934 году пачалі будаўніцтва Бабруйскага гідролізнага-сьпіртавога завода, якое скончылі ў красавіку 1936 году. 1 траўня 1936 году на заводзе вырабілі першы гідролізны этаноль з драўняных трэсак ад лесапіленьня. У часе Нямецка-савецкай вайны абсталяваньне вывезьлі ў Нямеччыну. 26 кастрычніка 1947 году адноўлены завод выпусьціў першыя вырабы. У 1961 годзе ўвялі ў дзеяньне цэх вадкай вуглекіслаты для газаваных напояў, вогнетушыльнікаў і электразваркі. У 1965—1967 гадах узьвялі цэх кармавых дрожджаў з праектнай магутнасьцю на 8,4 тыс. тонаў за год. Спадарожна пабудавалі склады дрожджаў, матэрыялаў і сыравіны, участак прыгатаваньня вапнавага малака і рашчыны сілкавальных соляў, майстэрні кантрольна-вымяральных прыладаў (КВП) і электраўчастка, 2 артэзіянскія скважыны і чыгуначнае палатно. У 1973 годзе перабудавалі рэктыфікацыйнае аддзяленьне, дзе сталі выпускаць тэхнічны этаноль вышэйшай ачысткі. У 1974 годзе дражджавы цэх выйшаў на праектную магутнасьць, што дазволіла наладзіць выраб кармавых дрожджаў, узбагачаных лізінам. У 1976 годзе асвоілі выпуск дрожджаў, узбагачаных вітамінам Д2. У студзені 1979 году ўвялі ў дзеяньне збудаваньні ачысткі пасьлядражджавой бражкі, што скараціла забруджанасьць сьцёкаў на 43%.

У 1985 годзе ўзьвялі ўчастак вырошчваньня жэньшэня. У якасьці лекаў сталі выпускаць 40%-ы настой жэньшэня. Для вырабу тавараў побытавай хіміі, касмэтыкі і парфумэрыі сталі пастаўляць 20%-ы настой. У 1991 годзе ўвялі ў дзеяньне ўчастак пенамыйных сродкаў, дзе таксама пачалі вырабляць кёльнскую ваду, крэм для рук і касмэтычны лясьён. У 1993 годзе на заводзе асвоілі вырошчваньне грыбоў вешанак. У 1994 годзе пабудавалі цэх рэктыфікацыі для атрыманьня сьпірта-рэктыфіката са сьпірта-сырца. У 1995 годзе ўзьвялі ўласную паравую кацельню і асвоілі выпуск тэхнічнага этанолю зь меласы і галаўной фракцыі этанолю. У 1998 годзе збудавалі досьледна-прамысловы ўчастак для вырабу стымулятараў росту расьлінаў «Рызабактаген-С», «Фітастымафос» і «Мікалін», расьлінаахоўнага сродку «Бактаген» і вэтэрынарнага прэпарату «Субліцын». У сьнежні 1999 году наладзілі выпуск дэнатуратаў сьпірту. У траўні 2001 годзе на балянс завода прынялі досьледна-прамысловы ўчастак у пасёлку Туголіца (Бабруйскі раён), дзе вырабляюць паліўныя брыкеты зь лігніну ад гідролізнай вытворчасьці. У жніўні 2001 году ўвялі ў дзеяньне 1-ы пускавы комплекс цэха рэктыфікаванага этанолю са збожжа і сьпірта-сырца. У сьнежні 2002 годзе задзейнічалі 2-і пускавы комплекс цэха. У 2004 годзе асвоілі выраб цьвёрдай вуглекіслаты. У сьнежні 2005 году пусьцілі ўчастак сьпіртовых рашчынаў дэзынфэкцыі, дзе пачалі вырабляць шклоабмывальнікі «Кругагляд». У 2008 годзе запусьцілі вытворчасьць ахалоджвальнай вадкасьці «Айсбэрг-40» для аўтамабіляў.

У 2012 годзе ААТ «Бабруйскі завод біятэхналёгіяў» істотна павялічыла выраб ачышчанага тэхнічнага этанолю. У выніку ў 2013 годзе Міністэрства эканомікі Рэспублікі Беларусь улучыла завод у Дзяржаўны рэестар гаспадарчых суб’ектаў, якія займаюць паноўнае становішча на таварных рынках. У студзені 2015 году завод пачаў вырабляць сарбэнт «Лінгасорб» ад разьліваў нафты, паводле распрацоўкі Навукова-дасьледчага інстытуту фізыка-хімічных праблемаў БДУ.

## Крыніцы

## Вонкавыя спасылкі
* 
** Кантакты

Катэгорыя:Вытворчыя кампаніі Беларусі
Катэгорыя:Бабруйск
Катэгорыя:Прамысловыя прадпрыемствы Беларусі
Катэгорыя:Нацыянальная акадэмія навук Беларусі
Катэгорыя:Біятэхналёгія
Катэгорыя:Зьявіліся ў 1936 годзе